“มอร์แกน สแตนลีย์” เตือนศก.โลกอาจถดถอยรุนแรงเหมือนช่วงทศวรรษ 1930
"มอร์แกน สแตนลีย์" เตือนศก.โลกอาจถดถอยรุนแรงเหมือนช่วงทศวรรษ 1930
20 มิ.ย. 2559

นักเศรษฐศาสตร์จากมอร์แกน สแตนลีย์ เปิดเผยว่า เศรษฐกิจโลกอาจจะเผชิญภาวะถดถอยรุนแรงเหมือนกับที่เกิดขึ้นในช่วงทศวรรษ 1930 ซึ่งมีสาเหตุมาจากหนี้สินที่สูงขึ้น ปัญหาเงินฝืด และอัตราผลตอบแทนที่ลดน้อยลง
นอกจากนี้ นักเศรษฐศาสตร์ของมอร์แกน สแตนลียกังวลว่า เจ้าหน้าที่กำหนดนโยบายทั่วโลกอาจจะดำเนินการผิดพลาดจนเป็นเหตุให้เศรษฐกิจกลับไปเผชิญกับภาวะเศรษฐกิจถดถอยรุนแรงเหมือนในช่วงเวลาดังกล่าว
ก่อนหน้านี้ มอร์แกน สแตนลีย์ออกรายงานเตือนว่า ภาวะเศรษฐกิจซบเซาทั่วโลก และการผลิตน้ำมันที่ยังคงอยู่ในระดับสูง จะสกัดการทะยานขึ้นของราคาน้ำมัน
มอร์แกน สแตนลีย์ยังระบุว่า “ขณะนี้ราคาน้ำมันดูเหมือนได้แตะจุดต่ำสุดแล้ว แต่ก็ยังคงมีแนวโน้มปรับตัวซบเซาตลอดทั้งปีนี้ ก่อนที่จะฟื้นตัวขึ้นในปีหน้า”
ขณะเดียวกัน มอร์แกน สแตนลีย์เปิดเผยว่า ภาวะราคาน้ำมันถูกไม่ได้ช่วยกระตุ้นการขยายตัวทางเศรษฐกิจอย่างที่หลายฝ่ายได้คาดการณ์ไว้
“เมื่อราคาน้ำมันร่วงลงต่ำกว่าต้นทุนการผลิต ผลบวกด้านรายได้ที่ผู้บริโภคได้รับ จะน้อยกว่าต้นทุนของผู้ผลิตน้ำมัน ทำให้การดิ่งลงของราคาน้ำมันกลายเป็นสิ่งที่ให้ผลเป็นลบในที่สุด”